PERUSTELUT

1.Ehdotuksen kohde

Tämä ehdotus koskee päätöstä kansainvälisen oliivineuvoston jäsenneuvostossa unionin puolesta otettavan kannan vahvistamisesta yleisen kauppalaadun neitsytoliiviöljyn luokan poistamiseen syötäväksi tarkoitettuja oliiveja koskevan kansainvälisen sopimuksen liitteestä B.

2.Ehdotuksen tausta

2.1.Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus

Oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen, jäljempänä ’sopimus’, tarkoituksena on i) saavuttaa yhdenmukaisuus oliiviöljyjen, oliivin puristemassaöljyjen ja syötäväksi tarkoitettujen oliivien fysikaalis-kemiallisiin ja aistinvaraisiin ominaisuuksiin liittyvässä kansallisessa ja kansainvälisessä lainsäädännössä, jotta voitaisiin ehkäistä kaupan esteitä, ii) harjoittaa fysikaalis-kemiallisten ja aistinvaraisten ominaisuuksien testaukseen liittyvää toimintaa, jotta saataisiin lisää tietoa oliivituotteiden koostumuksesta ja laatuominaisuuksista ja voitaisiin sen myötä konsolidoida kansainvälisiä standardeja, ja iii) lujittaa kansainvälisen oliivineuvoston roolia kansainvälisen tiedeyhteisön huippuosaamisen foorumina oliivien ja oliiviöljyn alalla.

Sopimuksen uusittu versio tuli voimaan 1. tammikuuta 2017.

Euroopan unioni on sopimuksen osapuoli.

2.2.Jäsenneuvosto

Kansainvälisen oliivineuvoston jäsenneuvosto, jäljempänä ’jäsenneuvosto’, on kansainvälisen oliivineuvoston ylin vallankäyttäjä ja päätöksentekoelin. Se käyttää kaikkia toimivaltuuksia ja vastaa kaikista tehtävistä, jotka ovat tarpeen sopimuksen tavoitteiden saavuttamiseksi. Sopimuksen osapuolena Euroopan unioni on kansainvälisen oliivineuvoston jäsen ja edustettuna jäsenneuvostossa. Sopimuksen 19 artiklan 2 kohdan mukaan jäsenneuvosto voi tehdä päätöksiä sopimuksen liitteiden muuttamisesta. Sopimuksen 10 artiklan 3 kohdan mukaan jäsenneuvoston päätökset sopimukseen tehtävistä muutoksista on tehtävä yksimielisesti.

2.3.Jäsenneuvoston suunniteltu säädös

Kansainvälisen oliivineuvoston toimeenpaneva sihteeristö toimitti 29. huhtikuuta 2022 jäsenilleen kemiaa ja standardointia koskevan päätöksen, joka jäsenneuvoston on määrä hyväksyä. Suunnitellun säädöksen tarkoituksena on poistaa yleisen kauppalaadun neitsytoliiviöljyn luokka sopimuksen liitteestä B 1. tammikuuta 2026 alkaen. Sopimuksen 20 artiklan 1 kohdan mukaan jäsenet soveltavat liitteiden B ja C nimityksiä kansainvälisessä kaupassaan. Suunnitellulla säädöksellä muutetaan näin ollen sopimuksen liitettä B.

Tämän ehdotuksen liitteenä oleva komission yksiköiden valmisteluasiakirja sisältää päätöksen tekstin.

Kansainvälisen oliivineuvoston 115. istunnossa (kesäkuussa 2022) EU pyysi lykkäämään päätöksen hyväksymistä, koska se ei voinut antaa hyväksyntäänsä (koska unionin puolesta otettavan kannan hyväksymiseen menee aikaa). Tässä päätöksessä esitetty kanta otetaan näin ollen unionin puolesta joko kansainvälisen oliivineuvoston 116. istunnossa marraskuussa 2022 tai sopimuksen 10 artiklan 6 kohdan mukaisessa kirjeenvaihdolla tapahtuvassa jäsenneuvoston hyväksymismenettelyssä ennen sen marraskuussa 2022 pidettävää seuraavaa sääntömääräistä istuntoa.

3.Unionin puolesta otettava kanta

Päätöksellä, joka jäsenneuvoston on määrä hyväksyä, muutetaan sopimuksen liitettä B poistamalla siitä yleisen kauppalaadun neitsytoliiviöljyn luokka. Päätös tulee voimaan 1. tammikuuta 2026. Tuolloin tarvitaan toinen jäsenneuvoston päätös, jotta tämä luokka ja siihen liittyvät parametrit voidaan poistaa oliiviöljyä ja oliivin puristemassaöljyä koskevasta kansainvälisen oliivineuvoston kauppastandardista.

Tällaista oliiviöljyluokkaa ei ole Euroopan parlamentin ja neuvoston asetuksessa (EU) N:o 1308/2013. Näin ollen edellä mainittu päätös vastaa unionin politiikan tavoitteita maataloustuotteiden kaupan pitämistä koskevien vaatimusten osalta Euroopan parlamentin ja neuvoston asetuksen (EU) N:o 1308/2013 II osan II osaston mukaisesti.

Kun otetaan huomioon kansainvälisen oliivineuvoston jäsenneuvoston päätöksentekomenettely, liitteessä esitetyn päätöksen hyväksymiseen tarvitaan unionin kanta.

4.Oikeusperusta